Mosadi o ipolaetse kwa Sekgoma
Mapodisi a Serowe a tlhotlhomisa tiragalo e mo yone mosadi wa dingwaga tse di fa gare ga masome a mararo le botlhano le masome a mane a ikgapetseng botshelo kwa kokelong ya Sekgoma Phukwi a le lesome le borataro. Mookamela mapodisi a Serowe, Superintendent Molefe Molefe, o a re mosadi yo, o ne a robaditswe kwa kokelong ntateng ya bolwetse jwa khupelo. A re o ne a tsenngwa lebotlolo la go mo thusa go hema, mme go belaelwa a diritse lethombo la lone go ikaletsa. Supt Molefe o tlhalositse fa ditlhotlhomiso di tsweletse. Mo dikgangnnyeng tse dingwe, Supt Molefe o boletse fa go nnile le kotsi ya koloi ya mogobagoba e mokgweetsi wa yone a neng a latlhegelwa ke taolo ya koloi mme ya menoga fa e tsena ka Serowe. A re e ne e pegile dikgomo di le masome a robabongwe, ga a swa di supa, dingwe tsa robega fa tse dingwe di ne tsa ya le naga. O boletse fa mokgweetsi a ne a bona dikgobalo tse di potlana. Supt Molefe a re dikgomo di ne di tswa Motokwe kwa kgaolong ya Kweneng di ya polasing kwa Makoba. A re malatsi a boitapoloso a ne a ritibetse. 